गोल्डेनगेट र ट्रिटन भिड्ने
गोल्डेनगेट र ट्रिटन कलेजले कलेज प्रिमियर लिग क्रिकेट उपाधिका लागि भिड्ने भएका छन् । शनिबार कीर्तिपुरस्थित त्रिवि मैदानमा भएको सेमिफाइनलमा गोल्डेनगेटले काठमाडौं विश्वविद्यालयलाई ७२ रनले हरायो ।
काठमाडौँ — गोल्डेनगेट र ट्रिटन कलेजले कलेज प्रिमियर लिग क्रिकेट उपाधिका लागि भिड्ने भएका छन् । शनिबार कीर्तिपुरस्थित त्रिवि मैदानमा भएको सेमिफाइनलमा गोल्डेनगेटले काठमाडौं विश्वविद्यालयलाई ७२ रनले हरायो ।टस हारेको गोल्डेनगेटले २० ओभरमा ९ विकेट गुमाएर १ सय ४३ रन जोड्यो । शीर्षक्रमका ब्याट्सम्यान सस्तैमा पेभेलियन फर्के पनि सुमित महर्जन र अनिलकुमार साहले टोलीलाई बलियो स्थितिमा पुर्‍याए । शरद भेषावकर (५), दीपेन्द्रसिंह ऐरी (०) र कप्तान पृथु बाँस्कोटा (०) लाई गुमाएपछि अनिल र सुमितले चौथो विकेटमा ६० रनको साझेदारी गरे । अनिल २ चौका र १ छक्कासहित ३२ रन जोडै क्याचआउट भए । दोस्रोपल्ट म्यान अफ द म्याच चुनिएका सुमितले समान ३ चौका र छक्कासहित ३७ रन बटुले । सोनु तामाङले १४ बलमा ३ चौका र १ छक्कासहित २७ रन जोडेपछि गोल्डेनगेटले दह्रो योगफल बनाएको हो । जितेन्द्रसिंह ठकुरीले ९, अमरसिंह राउटेलाले १०, दीपेन्द्र रावत ८ रन बनाए । केयूका रुपेश श्रीवास्तव र विकास यादवले ३–३ तथा नवीन यादव, सोनु देवकोटा र इशान पाण्डेले १–१ विकेट लिए ।जवाफमा केयूले १९.४ ओभरमा अलआउट हुँदा ७२ रनमात्र जोड्न सक्यो । ओपनर प्रवीण रिजालले ५ रन जोडा रविन जोशी, दिनेश बुढामगर र धिरज अधिकारी शून्यमा पेभेलियन फर्किए । सोनु देवकोटाले १९ र नवीन यादवले २१ रन जोड्नुबाहेक अन्य दोहोरो अंकमा रन जोड्न सकेनन् । सोनु र नवीन दुवैले समान १ चौका र १ छक्का प्रहार गरे । गोल्डेनगेटका अमरसिंह राउटेलाले ३, नन्दन यादव, दीपेन्द्र ऐरी र पृथु बाँस्कोटाले २–२ तथा शरद भेषावकरले १ विकेट लिए । अर्को खेलमा ट्रिटन कलेजले वर्षाले छोट्याइएको खेलमा हिमालय कलेजलाई ८ विकेट हराएर फाइनलमा स्थान बनायो । वर्षाका कारण ५ ओभरमा छोट्याइएको खेलमा टस हारेको हिमालयले ४ विकेटमा २३ रन बनायो । ट्रिटनले ३.३ ओभरमा २ विकेट गुमाई २६ रन बनाएर खेल जित्यो । विनोद भण्डारी र आदिल खान पेभेलियन फर्किए पनि ऐरी जोडी प्रदीप र अरुणले जिततर्फ पुर्‍याए । एक विकेट पनि लिएका अरुण म्यान अफ द म्याच भए । उनले ११ बलमा दुई चौकासहित १४ रन बनाए । प्रदीपले ४ रन बनाए । हिमालयका कप्तान रुपेश सिंहले दुवै विकेट लिए ।त्यसअघि राष्ट्रिय टोलीका स्पिनर ललितनारायण राजवंशीले ट्रिटनलाई पहिलो ओभरमै सफलता दिलाए । हिमालयले एक चौका प्रहार गर्‍यो । गौरव खडाले ७ र मयंक झाले ४ रन बनाए । ट्रिटनका ललित र अरुणसँगै विक्रम सोबले विकेट लिएका थिए । आइतबार हुने फाइनल विजेताले २ लाख २२ हजार २ सय २२ र उपविजेताले १ लाख ११ हजार १ सय ११ रुपैयाँ पुरस्कार प्राप्त गर्नेछन् । 